বেহাল অর্থনীতি! বাঁচতে আমেরিকামুখো বাংলাদেশিরা, কিন্তু বন্ধ ভিসা

ওয়েব ডেস্ক : সম্প্রতি ৭৫টি দেশের অভিবাসী ভিসা (Immigrant Visa) বন্ধ করে দেওয়ার কথা জানিয়েছে ট্রাম্প প্রশাসন। আগামী ২১ জানুয়ারি থেকে নতুন এই নিয়ম কার্যকর হতে চলেছে। সেই তালিকায় নাম রয়েছে বাংলাদেশেরও (Bangladesh)। বাংলাদেশের বর্তমান পরিস্থিতি ও সেখানে কট্টরপন্থীদের উত্থানের কারণেই বাংলাদেশকেও অভিবাসী ভিসা না দেওয়ার তালিকায় রেখেছে মার্কিন প্রশাসন, এমনটাই মনে করছেন বিশেষজ্ঞরা।

বুধবার ট্রাম্প প্রশাসন অনির্দিষ্টকালের জন্য এই অভিবাসী ভিসা বন্ধ থাকবে বলে জানিয়েছে। গত নভেম্বরের একটি নির্দেশিকার উপরে ভিত্তিতে এই নিষেধাজ্ঞা জারি করা হয়। কারণ ওই নির্দেশিকায় বলা হয়েছিল, আমেরিকায় (America) গিয়ে সরকারের বিভিন্ন জনকল্যাণ প্রকল্পের উপর নির্ভর করতে পারেন অভিবাসীরা। আর সেই কারণেই ৭৫টি দেশের নাগরিকদের অভিবাসী ভিসা বন্ধ রাখার সিদ্ধান্ত নিয়েছে মার্কিন প্রশাসন। বাংলাদেশ ছাড়া তালিকায় রয়েছে পাকিস্তান ও আফগানিস্তানের মতো দেশও।

সাল ২০২৪। তারিখ ৫ অগাস্ট। সে দিন গণবিক্ষোভের কারণে দেশ ছেড়েছিলেন বাংলাদেশের তৎকালীন প্রধানমন্ত্রী শেখ হাসিনা (Sheikh Hasina)। এর পরেই সে দেশে গঠিত হয় মহম্মদ ইউনুসের (Muhammad Yunus) অন্তর্বর্তী সরকার। তবে সে দেশে গণতন্ত্রের বদলে কট্টরপন্থী মৌলবাদীদের উত্থান দেখা গিয়েছে। এর সঙ্গে বাংলাদেশে ভেঙে পড়েছে অর্থনীতি। এক রিপোর্ট বলছে, ২০২০ সালে বাংলাদেশে বিদেশি ঋণের বোঝা ছিল ৭ হাজার ৩৫৫ কোটি ডলার। ২০২৫ সালের শেষে অর্থাৎ ইউনুসের আমলে তা গিয়ে পৌঁছেছে ১০ হাজার ৪৪৮ কোটি ডলারে। ফলে গত পাঁচ বছরে বাংলাদেশে বিদেশি ঋণের বোঝা ৪২ শতাংশ বৃদ্ধি পেয়েছে।

আরও খবর : এবার উন্নত এআই চিপের উপর শুল্ক বসালেন ট্রাম্প! কেন?

বিশেষজ্ঞদের ধারণা, বাংলদেশের (Bangladesh) অভিবাসী ভিসা বাতিলের পিছনে রয়েছে কট্টরপন্থীদের উত্থান ও সে দেশের অর্থনীতি ভেঙে পড়ার মতো বিষয়। দেখা গিয়েছে, অনেক বছর ধরেই বহু বাংলাদেশি অদক্ষ কর্মীরা নিজেদের ভাগ্য বদলে ফেলতে পাড়ি দিয়েছেন ইউরোপ ও আমেরিকায়। অভিযোগ, আমেরিকায় গিয়ে সেখানকার জনকল্যাণমূলক সুবিধা পাওয়ার চেষ্টা করেছেন তাঁরা। যার কারণে বহু মার্কিন নাগরিক এই সুবিধা থেকে বঞ্চিত হয়েছেন বলেই মনে করছে মার্কিন প্রশাসন। সেই কারণেই এই ভিসা বন্ধ করে দেওয়া হল।

এক রিপোর্ট অনুযায়ী, মার্কিন মুলুকে যে বাংলাদেশিরা (Bangladeshis) বসবাস করেন, তাঁদের ৫৪.৮ শতাংশ পরিবার সে দেশের সরকারি সুবিধা নেন। মার্কিন প্রেসিডেন্টের দেওয়া তথ্য অনুযায়ী দেখা গিয়েছে, যে সব দেশ এই সুবিধা নিচ্ছেন, তাদের মধ্যে ১৯তম স্থানে রয়েছেন বাংলাদেশিরা।